上嘉州青衣山中峰題惠淨上人幽居寄兵部楊郎中
作者：岑參
朝代：唐

paragraphs: 青衣誰開鑿，獨在水中央。
浮舟一躋攀，側逕緣穹蒼。
絕頂詣老僧，豁然登上方。
諸嶺一何小，三江奔茫茫。
蘭若向西開，峨眉正相當。
猿鳥樂鐘磬，松蘿泛天香。
江雲入袈裟，山月吐繩牀。
早知清淨理，久乃機心忘。
尚以名宦拘，聿來夷獠鄉。
吾友不可見，鬱爲尚書郎。
早歲愛丹經，留心向青囊。
渺渺雲智遠，幽幽海懷長。
勝賞欲與俱，引領遙相望。
爲政媿無術，分憂幸時康。
君子滿天朝，老夫憶滄浪。
況值廬山遠，抽簪歸法王。